*PRILOGA 3*

**Priporočila za članice pri pripravi ali pregledu oz. usklajevanju pogodbene dokumentacije**

Razpisna dokumentacija praviloma vsebuje vzorce (»template«) pogodb in ostalih dokumentov, ki so pogodbenim partnerjem v pomoč pri pripravi konzorcijske in ostalih pogodb. Pogodbeni partnerji se o določilih konzorcijske in ostalih pogodb med seboj uskladijo (po potrebi se dodajo dodatna določila, že navedena določila v vzorcu se – če izdajatelj razpisa tako dopušča – uskladijo s partnerji in se lahko uredijo tudi drugače, kot so navedena v vzorcu).

Članica, na kateri se bo izvajal posamezni projekt, je **pristojna za uskladitev celotne pogodbene dokumentacije,** pri čemer naj bo v začetni fazi usklajevanja (poleg podatkov o pogodbeni strani – pravni osebi UM) zaradi zavarovanja interesov UM posebej pozorna na naslednje določbe:

* odgovornost (angl. Liability) – interes UM je, da vsak od pogodbenih partnerjev odgovarja do višine prejetih sredstev v projektu oziroma se poskuša izogniti določbam o solidarni odgovornosti – razen v primerih, kjer je takšna odgovornost določena kot pogoj za sodelovanje (npr. v javnem razpisu ter pogodbi o sofinanciranju);
* zaupnost (angl. Confidentiality) – smiselno je, da se v vsako pogodbo vnese določba o obveznosti pogodbenikov, da ohranijo zaupnost dokumentov, podatkov in pisnih informacij, ki pa ne velja za dokumente, podatke in pisne informacije, ki so lahko na zahtevo predmet posredovanja po zakonu, ki ureja dostop do informacij javnega značaja;
* odstop od pogodbe ali pravica do prekinitve pogodbe (angl. Contract withdrawal ali Rights of termination) – smiselno je, da je določena možnost odstopa;
* pravice intelektualne lastnine (angl. Intellectual property rights) – v pogodbi je potrebno uskladiti tudi pravice intelektualne lastnine, kar je stvar dogovora med partnerji.
* veljavno pravo (angl. Applicable Law) – določiti je potrebno pravo, ki se bo uporabilo v primeru spora. Poskuša se doseči uporaba slovenskega prava, v kolikor ni možno, pa (v primerih mednarodnih projektov) uporaba nevtralnega, tj. uporaba prava EU;
* pristojnost sodišča (v pogodbeni dokumentaciji, ki se sklepa s tujimi partnerji) – poskuša se doseči krajevna pristojnost sodišča v Republiki Sloveniji, v kolikor ni možno, pa krajevna pristojnost nevtralnega sodišča, tj. sodišča v Bruslju (Brussels, Belgium);
* protikorupcijska klavzula (angl. Anti-corruption clause) – tudi kadar po zakonu, ki ureja integriteto in preprečevanje korupcije navedena klavzula ni potrebna, se poskuša navedena klavzula dodati v pogodbo/sporazum – v nekaterih primerih pa je slednja obvezna – 14. člen Zakona o integriteti in preprečevanju korupcije;
* morebitne določbe o ravnanju skladno z zakonom, ki ureja področje javnega naročanja.